Polițiștii Serviciului Rutier, cei ai municipiilor Ploiești și Câmpina, împreună cu cei ai Polițiilor orășenești Breaza și Vălenii de Munte au desfășurat, marți, mai multe acțiuni pentru verificarea respectării legislației privind circulația rutieră. Zeci de conducători auto au fost sancționați pentru nerespectarea regimului legal de viteză.
Acțiunile polițiștilor prahoveni au vizat, potrivit Inspectoratului Județean de Poliție Prahova, prevenirea faptelor de violență, dar și depistarea conducătorilor auto care nu respectă normele privind circulația pe drumurile publice.
"În cadrul activităţilor desfăşurate au fost oprite, pentru control peste 270 de autovehicule și au fost legitimate aproxiativ 280 de persoane.
În urma activităților din teren au fost aplicate 129 de sancțiuni contravenționale, în valoare totală de peste 35.000 de lei, din totalul acestora, 21 reprezentând încălcări ale regimului legal de viteză pe anumite tronsoane de drum, 15 pietonilor, trei pentru nerespectarea culorii semaforului, dar și două bicicliștilor care au fost depistați încălcând prevederile legale", a anunțat IPJ Prahova.
Pentru neregulile constatate la regimul rutier, potrivit IPJ Prahovam, ca măsură complementară, polițiștii au reținut 5 permise de conducere, dintre acestea 3 pentru nerespectarea culorii semaforului, unul pentru efectuarea unei depășiri neregulamentare și unul pentru neacordare prioritate de trecerere vehiculelor care au acest drept, dar și un cerificat de înmatriculare.
"De asemenea, 5 sancțiuni au fost aplicate și conform Legii nr.61/1991, pentru sancţionarea faptelor de încălcare a unor norme de convieţuire socială, a ordinii şi liniştii publice", a anunțat IPJ Prahova.
În orașul Vălenii de Munte, polițiștii au acționat și în zona adiacentă unităților de învățământ din oraș, în vederea combaterii delincvenței juvenile și victimizării elevilor, a consumului de băuturi alcoolice și substanțe psihoactive în rândul minorilor, fiind purtate discuții cu elevii întâlniți în proximitatea acestor unități de învățământ.